OBH 1367/1995.
Az állampolgári jogok országgyűlési biztosa általános helyettesének jelentése
Ügyintéző: dr.Gáspárné dr.Pere Katalin

Az eljárás megindítása

N.-né szül. M.M. budapesti lakos panasszal fordult az állampolgári jogok országgyűlési biztosához, mivel az 1992. november 4-én született gyermeke után a társadalombiztosításról szóló tv. végrehajtására kiadott 89/1990. (V.1.) MT rendeletnek a 39/1993. (II.27.) Korm. rendelettel történt, 1993. március 1-től hatályos módosítása a várt gyermekgondozási díjat hátrányosan befolyásolta.

Érintett alkotmányos jogok

Jogbiztonsághoz való jog (Alk. 2.§ (1) bekezdése).
Szociális biztonsághoz való jog (Alk. 70/E. §.).

Alkalmazott jogszabályok

A 89/1990. (V.1.) MT rendelet 67.§ (1) bek, melyet a 17/1991. (I.28.) Korm. rendelet 9.§ (2) bek. módosított, hatályos volt 1991. január 28- 1992. február 18-ig: a gyermekgondozási díj napi összegét a táppénz alapját képező naptári átlagkeresetnek figyelembevételével kellett megállapítani.
A 89/1990. (V.1.) MT rendelet 67.§ (1) bek., melyet a 39/1993. (II.27.) Korm. rendelet 1993. március 1-től hatályos szabálya alapján a gyermekgondozási díj napi összegét a  terhességi-gyermekágyi segély alapját képező naptári napi átlagkereset alapján kell megállapítani, legkorábban az 1993. február 28-át követően kezdődő, vagy újból igénybe vett gyermekgondozási díj összegének megállapításánál kellett alkalmazni.

Megállapított tényállás

A panaszos gyermeke 1992. november 4-én született, 1993. március 25-től kerülhetett megállapításra gyermekgondozási díja, tehát - az 1993. február 28-át követően megállapításra kerülő új szabályt kellett alkalmazni - a gyermekgondozási díj napi összegét a terhességi-gyermekágyi segély alapját képező naptári átlagkereset alapján kellett megállapítani.
A panaszos esetében a tgys. összegének 75 %-ában, melynek alapja az 1991. keresete volt  (a korábbi szabályok szerint a nyilván magasabb 1992. évi kereset lett volna az alap). A jogszabályi változás miatti jövedelem-kiesés némi kompenzálását jelentette, hogy az OEP méltányossági alapon 30.000 Ft rendkívüli segély utalt ki a panaszosnak.

A vizsgálat megállapításai

A panaszos munkáltatója, a Fővárosi Közterület-fenntartó Vállalat, a hatályos jogszabályoknak megfelelően járt el, amikor az 1993.  március 25-től megállapításra került gyermekgondozási díjat az 1993. március 1-jétől hatályos 89/1990. (V.1.) MT rendelet 67.§ (1) bek. alapján állapította meg, nevezetesen a gyermekgondozási díj összegét a terhességi gyermekágyi segély összegének 75 %-ában állapította meg. A jogszabály-változásoknál sajnos mindig lehet határeset, ebben az esetben hátrányos következményekkel. Az OEP a panaszos anyagi hátrányának enyhítésére lehetősége határain belül méltányosságot gyakorolt, 30.000 Ft rendkívüli segélyt utalt ki.
A szóban forgó jogszabály változás ellen az Alkotmánybíróság nem emelt kifogást. Időközben a családi támogatások rendszere teljesen megváltozott, az 1996. április 15. után született gyermekek tekintetében a gyed. megszűnt.

Alkotmányos visszásság

Az OBH 1367/1995. számon nyilvántartott panasz alapján alkotmányos visszásság nem állapítható meg.
Az állampolgári jogok országgyűlési biztosáról szóló LIX. tv. 17.§ (4) bekezdésben foglaltak alapján, mivel az ügyben született jogerős határozat kézhezvétele és a panasz benyújtása között több mint egy év telt el, a panasz orvoslására nincs lehetőség
Az Alkotmánybíróság a Korm.rendelet módosításával kapcsolatban nem emelt kifogást. A Gst. alkotmányossági vizsgálata során sem a gyed-nek, mint ellátási formának a megszüntetését kifogásolta az Alkotmánybíróság, hanem a bevezetés időpontját.

Ajánlás

Alkotmányos visszásság hiánya miatt ajánlásra nincs szükség. A panaszos tájékoztatása az 1996. május 20-án kelt levélben megtörtént.

Budapest, 1996. október 21.

Dr. Polt Péter